钦定古今图书集成/理学汇编/学行典/第058卷 > 徐三重庸斋日记 > 《礼论》苏洵
## 钦定古今图书集成/理学汇编/学行典/第058卷 > 徐三重庸斋日记 > 《礼论》苏洵

夫人之情，安于其所常为，无故而变其俗，则其势必
不从。圣人之始作礼也，不因其势之可以危亡困辱
之者，以厌服其心，而徒欲使之轻去其旧，而乐就吾
法，不能也。故无故而使之事君，无故而使之事父，无
故而使之事兄。彼其初非如今之人，知君父兄之不
事则不可也，而遂翻然以从我者，吾以耻厌服其心
也。彼为吾君，彼为吾父，彼为吾兄。圣人曰：“彼为吾君
父兄，何以异于我？”于是坐其君与其父以及其兄，而
己立于其旁，且俛首屈膝于其前以为礼，而谓之拜。
率天下之人而使之拜其君父兄。夫无故而使之拜
其君，无故而使之拜其父，无故而使之拜其兄，则天
下之人将复嗤笑以为迂怪而不从，而君父兄又不
可以不得其臣子弟之拜，而徒为其君父兄。于是圣
人者又有术焉，以厌服其心，而使之肯拜其君父兄。
然则圣人者果何术也？耻之而已。古之圣人将欲以
礼治天下之民，故先自治其身，使天下皆信其言，曰：
“此人也，其言如是，是必不可不如是也。”故圣人曰：“天
下有不拜其君父兄”者，吾不与之齿。而天下之人亦
曰：“彼将不与我齿也”，于是相率以拜其君父兄，以求
齿于圣人。虽然，彼圣人者，必欲天下之拜其君父兄，
何也？其微权也。彼为吾君，彼为吾父，彼为吾兄。圣人
之拜，不用于世，吾与之皆坐于此，皆立于此，比肩而
行于此，无以异也。吾一旦而怒，奋手举梃而搏，逐之
可也。何则？彼其心常以为吾侪也，不见其异于吾也。
圣人知人之安于逸而苦于劳，故使贵者逸而贱者
劳，且又知坐之为逸而立且拜者之为劳也，故举其
君父兄坐之于上，而使之立且拜于下。明日彼将有
怒作于心者。徐而自思之，必曰：“此吾向之所坐而拜之且立于其下者也。”圣人固使之逸而使“我劳，是贱
于彼也。奋手举梃以搏逐之，吾心不安焉。”刻木而为
人，朝夕而拜之，他日析之以为薪，而犹且忌之。彼其
始木焉，已拜之，犹且不敢以为薪。故圣人以其微权，
而使天下尊其君父兄，而权者又不可以告人，故先
之以耻。呜呼！其事如此，然后君父兄得以安其尊而
至于今。今之匹夫匹妇，莫不知拜其君父兄，乃曰：“拜、
起、坐、立，礼之本也。”不知圣人其始之教民拜、起、坐、立
如此之劳也。此圣人之所虑，而作《易》以神其教也。